Document ID: 32005D0130

KOMISJONI OTSUS,
30. detsember 2004,
millega määratakse kindlaks ühenduse rahaline toetus Ühendkuningriigis 2001. aastal puhkenud suu- ja sõrataudi likvideerimise tegevuskulude katteks
(teatavaks tehtud numbri K(2004) 5460 all)
(Ainult ingliskeelne tekst on autentne)
(2005/130/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artiklit 11,
ning arvestades järgmist:
(1)
Ühendkuningriigis puhkes 2001. aastal suu- ja sõrataud. Selle haiguse ilmnemine kujutas tõsist ohtu ühenduse karjale.
(2)
Komisjoni otsuste 2001/654/EÜ (2) ja 2003/23/EÜ (3) alusel anti omanikele ühenduse rahalist toetust 2001. aasta suu- ja sõrataudi puhangu likvideerimismeetmete alusel sundtapetud loomade väärtuse kompenseerimiseks.
(3)
Komisjoni otsuse 2003/676/EÜ (4) alusel kiideti heaks ühenduse täiendav rahaline toetus Ühendkuningriigis 2001. aastal puhkenud suu- ja sõrataudi likvideerimise tegevuskulude ja muude kulude katteks.
(4)
Vastavalt viimase kõnealuse otsuse artiklile 1 on tehtud täiendav rahalise toetuse ettemaks 40 miljonit eurot.
(5)
Vastavalt samale otsusele pidi ühenduse rahalise toetuse jääksumma põhinema Ühendkuningriigi 27. veebruaril 2003. aastal esitatud nõudel, nõudes esitatud arvusid kinnitavatel üksikasjalikel dokumentidel ja komisjoni kohapealsete kontrollide tulemustel.
(6)
Eespool nimetatud asjaolusid arvestades tuleks nüüd kindlaks määrata ühenduse rahaline toetus suu- ja sõrataudi likvideerimise tegevuskulude katteks Ühendkuningriigis 2001. aastal.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
Komisjoni otsusega 2003/676/EÜ hõlmatud ühenduse täiendavaks rahaliseks toetuseks Ühendkuningriigis 2001. aastal puhkenud suu- ja sõrataudi likvideerimise tegevuskulude ja muude kulude katteks kehtestatakse 156 972 555 eurot.
Võttes arvesse juba ettemaksuks antud 40 miljonit eurot, makstakse jääksumma 116 972 555 eurot välja kohe, kui vajalikud vahendid on kättesaadavad.
Artikkel 2
Käesolev otsus on adresseeritud Suurbritannia ja Põhja-Iiri Ühendkuningriigile.
Brüssel, 30. detsember 2004

Labels: 2
17
6
18
15